Uredba Komisije (ES) št. 655/2004

z dne 7. aprila 2004

o spremembi Uredbe (ES) št. 466/2001 v zvezi z nitrati v živilih za dojenčke in male otroke

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 315/93 z dne 8. februarja 1993 o določitvi postopkov Skupnosti za kontaminate v hrani [1] in zlasti člena 2(3) Uredbe,

po posvetovanju z Znanstvenim odborom za hrano,

ob upoštevanju naslednjega:

(1) Uredba Komisije (ES) št. 466/2001 [2] določa zgornje mejne vrednosti za nekatera onesnaževala v živilih, vključno z živili, namenjenimi dojenčkom in malim otrokom, zajetimi v Direktivi Komisije 96/5/ES z dne 16. februarja 1996 o žitnih kašicah ter živilih za dojenčke in majhne otroke [3].

(2) V skladu z Uredbo (ES) št. 466/2001 bi bilo treba določiti posebne zgornje mejne vrednosti onesnaževal za živila, namenjena dojenčkom in malim otrokom do 5. aprila 2004.

(3) Uredba (ES) št. 466/2001, dopolnjena z Uredbo (ES) št. 563/2002 [4], določa zgornje mejne vrednosti za nitrate v nekaterih vrstah zelenjave, kot odziv na mnenje Znanstvenega odbora za hrano iz leta 1995. Zaradi varovanja javnega zdravja, zlasti glede na možno povezavo z nastankom rakotvornih snovi, kot so nitrosamini, bi bilo treba vrednost nitratov kolikor je mogoče zmanjšati.

(4) Prav je, da se zaradi varovanja zdravja dojenčkov in malih otrok, ki so ranljiva skupina prebivalstva, določi najnižjo zgornjo mejno vrednost, ki se jo lahko doseže s strogim izborom surovin, uporabljenih za izdelavo žitnih kašic in otroške hrane.

(5) Direktiva Komisije 2002/63/ES [5] določa metode vzorčenja Skupnosti za uradni nadzor ostankov pesticidov na in v proizvodih rastlinskega in živalskega izvora ter razveljavlja Direktivo 79/700/EGS [6]. Določbe Direktive so ustrezne za vzorčenje za uradni nadzor nitratov.

(6) Uredbo (ES) št. 466/2001 bi bilo zato treba spremeniti.

(7) Ukrepi, predvideni v tej uredbi, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Priloga I Uredbe (ES) št. 466/2001 se spremeni v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Uredba se uporablja od 1. oktobra 2004.

Ta uredba se ne uporablja za proizvode, ki so bili dani v promet pred 1. oktobrom 2004 v skladu z veljavnimi določbami. Breme dokazovanja datuma dajanja proizvodov v promet nosi nosilec živilske dejavnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 7. aprila 2004

Za Komisijo

David Byrne

Član Komisije

[1] UL L 37, 13.2.1993, str. 1. Uredba, kakor je bila spremenjena z Uredbo (ES) št. 1882/2003 Evropskega parlamenta in Sveta (UL L 284, 31.10.2003, str. 1).

[2] UL L 77, 16.3.2001, str. 1. Uredba, kakor je bila nazadnje spremenjena z Uredbo (ES) št. 455/2004 (UL L 74, 12.3.2004, str. 11).

[3] UL L 49, 28.2.1996, str. 17. Direktiva, kakor je bila nazadnje spremenjena z Direktivo 2003/13/ES (UL L 41, 14.12.2003, str. 33).

[4] UL L 86, 3.4.2002, str. 5.

[5] UL L 187, 16.7.2002, str. 30.

[6] UL L 207, 15.8.1979, str. 26.

--------------------------------------------------

PRILOGA

V razdelku 1, Nitrati, Priloge I se doda naslednja točka 1.5:

"Proizvod | Zgornja mejna vrednost (mg NO3/kg) | Metoda vzorčenja | Referenčna analitska metoda |

1.5Otroška hrana in žitne kašice za dojenčke in male otroke | 200 | Direktiva Komisije 2002/63/ES (določbe predvidene za predelana živila rastlinskega izvora in za predelana živila živalskega izvora) | |

--------------------------------------------------